Author: PhDr. Edita Hindická
Last saved by: M
Company: mvsr

Predkladacia správa

Vláda Slovenskej republiky sa vo svojom programovom vyhlásení na roky 2012 až 2016 zaviazala prijať legislatívne opatrenia smerujúce k vytvoreniu novej štruktúry orgánov miestnej štátnej správy, ktorej podstatou bude integrácia špecializovanej miestnej štátnej správy do jedného štátneho úradu. Zároveň sa predkladaným návrhom zákona sledujú ciele obsiahnuté v Programe ESO (Efektívna, Spoľahlivá a Otvorená štátna správa) schválenom uznesením vlády č. 164 z 27. apríla 2012.

Hlavným cieľom vyplývajúcim z vyššie uvedených dokumentov vlády je zlepšenie kvality, efektivity a účinnosti poskytovania verejných služieb, a to opatreniami uskutočnenými nielen smerom navonok voči občanovi, ale aj smerom do vnútra organizácie štruktúr štátnej správy.

S ohľadom na zabezpečenie novej, efektívnejšej organizácie štruktúr štátnej správy je nevyhnutné prijať príslušné legislatívne opatrenia, ktoré budú tvoriť predpoklad pre integráciu pôsobností špecializovanej miestnej štátnej správy. Jedným z realizovaných legislatívnych opatrení je aj novelizácia zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov v znení neskorších predpisov predpokladaná v pláne legislatívnych úloh vlády schválenom uznesením vlády č. 299/2012.

Vzhľadom na rozsiahlosť a rozmanitosť súčasných štruktúr orgánov miestnej štátnej správy je v záujme čo najspoľahlivejšie dosiahnutého cieľa potrebné realizovať príslušné opatrenia v dvoch etapách. V prvej etape, ktorá sa realizuje predloženým návrhom zákona, sa navrhuje zrušenie existujúcich krajských štruktúr miestnych orgánov špecializovanej štátnej správy a presun ich pôsobností na integrované orgány v území tak, aby sa vytvorili predpoklady pre realizáciu druhej etapy opatrení, a to integráciu všetkých pôsobností miestnej štátnej správy do jedného štátneho úradu. Pôsobnosť pri výkone štátnej správy krajských školských úradov, krajských stavebných úradov a územných vojenských správ sa presúva do pôsobnosti obvodných úradov v sídlach krajov; pôsobnosť krajských úradov životného prostredia, krajských pozemkových úradov, krajských lesných úradov, krajských úradov pre cestnú dopravu a pozemné komunikácie a katastrálnych úradov sa presúva do pôsobnosti obvodných úradov v sídlach krajov ich špecializovaných sústav.

V súlade s cieľmi racionálnosti, hospodárnosti a efektívnosti nakladania s majetkom štátu sa majetok štátu v správe obvodných úradov, krajských školských úradov, krajských stavebných úradov a územných vojenských správ zveruje do správy ministerstva vnútra. Obdobne sa ministerstvu vnútra zveruje aj personálna pôsobnosť vo vzťahu k zamestnancom uvedených úradov.

Kvantifikácia vplyvov navrhovanej právnej úpravy na štátny rozpočet a na iné relevantné sféry spoločenského života je uvedená v doložke vybraných vplyvov. Vzhľadom na predloženie zásadnej pripomienky namietajúcej zrušenie krajských školských úradov, v uvedenej kvantifikácii vplyvov na štátny rozpočet nie sú zahrnuté podklady Ministerstva školstva, vedy, výskumu a športu Slovenskej republiky za zrušované krajské školské úrady, keďže predkladateľovi návrhu zákona neboli poskytnuté.

Návrh zákona sa na rokovanie vlády predkladá s rozporom s Ministerstvom školstva, vedy, výskumu a športu Slovenskej republiky, Ministerstvom dopravy, výstavby a regionálneho rozvoja Slovenskej republiky a Konfederáciou odborových zväzov.